
Búza fagytűrést befolyásoló szabályozógén funkcionális azonosítása lúdfűben

A klímaváltozással járó szélsőséges időjárási viszonyok arra késztetik a növénynemesítőket, hogy olyan növényeket hozzanak létre, melyek abiotikus stressz tűrésüknek köszönhetően jobban alkalmazkodnak a környezethez. Ennek érdekében számos gént azonosítottak, melyek részt vesznek az abiotikus stressz-tolerancia kialakításában. E gének közül dolgozatomban egy fagytűrő genotípusú kenyérbúzából (Triticum aestivum ssp. cv. Cheyenne) izolált TaeCBF16 gén funkcióját próbáltuk meghatározni lúdfű (Arabidopsis thaliana) növénybe való transzformálással, majd a transzformánsok molekuláris és élettani vizsgálataival.
A transzgén jelenlétének kimutatása érdekében a TaeCBF16 transzgénikus növényvonalak több egyedéből DNS-t vontunk ki, és csak pozitív PCR eredményt mutató, transzgénikus egyedekből fogtunk magot. Ezt követően RNS-t izoláltunk és RT-PCR-t hajtottunk végre, mellyel igazoltuk az indukálható Cor15a promoter működését, miszerint fokozódott a génexpresszió hideg stressz hatására. A környezetben végbemenő szélsőséges időjárási viszonyok modellezése érdekében fagyasztásos és teljes vízmegvonásos vizsgálatot végeztünk a transzformáns növényeken. Kontrollként az A.thaliana cv. Columbia vad típusú növényt használtunk. A fagyasztási kísérletek eredményeiből azt a következtetést vonhattuk le, hogy a TaeCBF16 gén részt vesz a fagytolerancia kialakításában, mivel mind hidegedzést követő fagyasztás, mind edzés nélküli fagyasztás után magasabb a transzformáns növények túlélési százaléka, valamint a fagytoleranciát kifejező 0-5-ig terjedő értékük. A teljes vízmegvonást követő relatív víztartalom meghatározásánál nem tapasztaltunk lényeges különbséget a transzformáns növények és a vad típus között, tehát a TaeCBF16 gén A. thaliana növényben nem okozott szárazság-toleranciát.
Fagy és szárazság hatására a növényi sejtekben relatív vízhiány lép fel, ezáltal a védekezési reakciók részben átfedők lehetnek mindkét abiotikus stressz folyamatban. Mivel a TaeCBF16 gén nem okozott szárazság toleranciát, a fagytolerancia kialakulását feltehetőleg nem a sejtek vízháztartásának stabilizálásán keresztül éri el.
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 



